Менскінтэркапс

**«Менскінтэркапс»** — дзяржаўнае фармацэўтычнае прадпрыемства Беларусі, заснаванае ў Менску ў лістападзе 1990 году ў якасьці сумеснага прадпрыемства.

Прадпрыемства зьяўляецца адзіным у Беларусі вытворцам лекаў у цьвёрдых жэлацінавых капсулах. На 2017 год ажыцьцяўляўся выпуск 68 лекаў, зь іх звыш 20 уласнай распрацоўкі, у тым ліку біялягічна актыўных дадаткаў (БАД). Найбольшую выручку забясьпечваў продаж 9 лекаў: «АнГрыМакс» ад застуды і грыпа, «Антыаксікапс» ад гіпавітаміноза, «Лізінапрыл Плюс» ад гіпэртаніі, «Моцілак» супраць ірвоты, «Пірацэзін» для паляпшэньня мазгавога кровазвароту, «Урсакапс» ад хваробаў жоўцевага пухіра, «Хандразамін» для адновы храстковых тканак, «Цэрэпра» ад хваробаў нэрвовай сыстэмы і «Эсэнцыкапс» ад хваробаў печані.

## Мінуўшчына
13 лістапада 1990 г. кіраўнік асацыяцыі «Белмэд» Валеры Красоўскі падпісаў з канадзкай карпарацыяй «Міжнародная капсульная тэхналёгія» (Ўіндзар, правінцыя Антарыё) пагадненьне аб стварэньні сумеснага прадпрыемства «Менскінтэркапс», якое атрымала ўлік у Дзяржаўным камітэце зьнешнеэканамічных сувязяў за № 124. У 1995 годзе дзяржаўны завод «Электронмаш» унёс у статутны фонд будынак у менскім мікрараёне Шабаны, дзе пры канцы году разгарнулі вытворчасьць лекаў. 5 чэрвеня 2001 г. Выканаўчы камітэт Менску зацьвердзіў Рашэньне № 740 аб пераўліку прадпрыемства ў якасьці дзяржаўнага. 31 сьнежня 2002 г. Савет міністраў Рэспублікі Беларусь ухваліў Пастанову № 1843 «Аб уключэньні вытворчага РУП "Менскінтэркапс" у склад дзяржаўнага канцэрна "Белбіяфарм"». За 2002 г. аб'ём продажаў перавысіў 6,5 млн эўра, што зрабіла прадпрыемства 3-м па велічыні фармацэўтычнай вытворчасьці ў Беларусі. У 2005 годзе УП «Менскінтэркапс» атрымала дазвол на збыт біялягічна актыўных дадаткаў у Эўрапейскі Зьвяз ад латвійскага цэнтру сэртыфікацыі «Балтсэрт» (Дзьвінск). За 2009—2011 гады УП «Менскінтэркапс» асвоіла выпуск 5 лекаў: 1) «Мельдоній-МІК» для лячэньня ішэміі і сардэчнай недастатковасьці, пры парушэньні мазгавога кровазвароту і зьніжанай працаздольнасьці ад цялеснай перанапругі, у тым ліку ў спартоўцаў (лек-адпаведнік мілдранату); 2) «Перындапрыл Плюс» для лячэньня артэрыяльнай гіпэртэнзіі (клінічнае выпрабаваньне правялі ў РНПЦ «Кардыялёгія» ў Менску); 3) «Унапрост» ад ацёка і запаленьня падкарэньніцы (зьмяшчае экстракт пладой нізкарослай веералістай пальмы); 4) «Урсакапс» ад хваробаў печані і жоўцевыводных шляхоў; 5) «Цэрэпра» для аднаўленьня пазнавальных здольнасьцяў (маўленьня, памяці, пісьма, рухавасьці, увагі і чытаньня) пасьля інсульту (выпускаецца сумесна з расейскім заводам ). Распрацоўка аналягавых лекаў займала 2-3 гады. Арыгінальныя лекі вымагалі 10-15 гадоў распрацоўкі і выпрабаваньняў.

11 жніўня 2011 г. А.Лукашэнка падпісаў Указ № 360, якім скасаваў канцэрн «Белбіяфарм». 28 кастрычніка 2011 г. Савет міністраў Беларусі зацьвердзіў Пастанову № 1446 аб стварэньні ў Міністэрстве аховы здароўя дэпартамэнта фармацэўтычнай прамысловасьці, якому ў тым ліку перападпарадкаваў УП «Менскінтэркапс». За 2011 год УП «Менскінтэркапс» прадало лекаў на больш як $15,5 млн, зь іх 25% паставілі за мяжу. У Беларусі збыт пераважна ажыцьцяўлялі ў дзяржаўныя аптэкі УП «Белфармацыя». Найбольшыя продажы прыпадалі на лек «АнГрыМакс» ад віруса грыпу А і вітамінны дадатак «Антыаксікапс» зь ёдам, жалезам, сэленам і цынкам. Істотную выручку прынесьлі яшчэ 6 лекаў: 1) «Лізінапрыл Плюс» для зьмяншэньня сардэчна-ссудзінных ускладненьняў (вытворчасьць паводле распрацоўкі вугорскага ААТ ); 2) «Пірацэзін» ад ссудзіннай паталёгіі мозга; 3) «Хандразамін» пры артрозе і адкладаньні соляў; 4) «Чарніцы-МІК» для папярэджаньня і лячэньня блізарукасьці, дыябэтычнай рэтынапатыі, парушэньня прыстасаваньня зроку да цемры, дыстрафіі сятчаткі і катаракты (зьмяшчае 177 міліграмаў сухога экстракту чарніцаў, што адпавядае 1,5 кг сьвежых ягадаў); 5) «Чарніцы зь лютэінам» для папярэджаньня пашкоджаньня сятчаткі і памутненьня крышталіка вока (дадаткова зьмяшчае лютэін і зеаксантын); 6) «Эсэнцыкапс» пры гепатыце, алькагольным і наркатычным атручаньні, цырозе і тлушчавой дэгенэрацыі печані, у тым ліку пры лускаватым лішаі, прамянёвай хваробе і цукровым дыябэце.

16 красавіка 2012 г. А.Лукашэнка падпісаў Указ № 174 «Аб некаторых захадах разьвіцьця фармацэўтычнай прамысловасьці», паводле якога «Белінвэстбанк» пазычыў $10 млн на будаўніцтва новага корпуса УП «Менскінтэркапс». Паводле Ўказа, прадпрыемству зь дзяржаўнага каштарысу ў дадатак вылучылі $8,5 млн на закуп абсталяваньня, сыравіны і інтэлектуальнай уласнасьці, і яшчэ $0,6 млн на распрацоўку лекаў. На чэрвень 2012 году УП «Менскінтэркапс» выпускала 52 найменьні лекаў, зь іх 30 лекаў-аналягаў і 22 лекі ўласнай распрацоўкі. Лекі прызначаліся для лячэньня алергіі, заражэньняў, хваробаў вачэй, крывяносных ссудзінаў, плоцевых органаў, страўнікава-кішачнага тракту і сэрца. Істотную частку вытворчасьці складалі вітамінна-мінэральныя дадаткі ў ежу. Прадпрыемства зьяўлялася адзіным у Беларусі вытворцам лекаў у цьвёрдых жэлацінавых капсулах.

## Крыніцы

Катэгорыя:Прадпрыемствы Менску
Катэгорыя:Вытворчыя кампаніі Беларусі
Катэгорыя:Заводзкі раён (Менск)
Катэгорыя:Фармацэўтычная прамысловасьць
Катэгорыя:Зьявіліся ў 1990 годзе